KIRJALLINEN KYSYMYS P-4105/00 esittäjä(t): Frédérique Ries (ELDR) komissiolle. Komission vastuu Berlaymont-rakennuksen saneerauksesta.



Virallinen lehti nro 187 E , 03/07/2001 s. 0135 - 0136



KIRJALLINEN KYSYMYS P-4105/00 esittäjä(t): Frédérique Ries (ELDR) komissiolle (20. joulukuuta 2000) Aihe: Komission vastuu Berlaymont-rakennuksen saneerauksesta Joulukuun 6. päivänä ilmestyneessä La Libre Belgique -sanomalehdessä esiteltiin Ernst & Young -konsulttitoimiston Berlaymont-rakennusta koskevan tutkimuksen tuloksia. Tämän tutkimuksen mukaan komissio ei voisi palata Berlaymont-rakennuksen tiloihin vielä vuonna 2002, kuten alunperin oli suunniteltu, ja kustannukset ylittäisivät huomattavasti alunperin arvioidun summan. Lehdistön mukaan komission jäsen Neil Kinnock on välittänyt Berlaymont-rakennusta koskevat asiakirjat OLAF:ille, joka on käynnistänyt tutkimuksen. SA Berlaymont 2000 -yhtiön vuoden 1999 kertomuksessa täsmennetään sivulla 19 saneeraustöistä, että arvio on noin 15,5 miljardia Belgian frangia eli 387,5 miljoonaa euroa. Tähän summaan sisältyy hintatarkistukset sekä komission pyytämät 120 miljoonaa Belgian frangia (3 miljoonaa euroa) maksavat lisätyöt. Belgia ja komissio allekirjoittivat sopimuspöytäkirjan heinäkuussa 1997. Pöytäkirjan 4 artiklan 2 kohdassa täsmennetään, että saneerauskustannukset määritellään lopullisesti rakennuksen luovutuksen yhteydessä ja kaikkien asiaankuuluvien asiakirjojen perusteella. SA Berlaymont -yhtiö suostuu työskentelemään avoimesti ja antamaan yhteisön tarkistaa kaikki kirjanpitoa koskevat ja tekniset tiedot, joihin työkustannukset perustuvat, sekä suunnitteluun ja töiden valvontaan liittyvät kustannukset, muut kulut ja rakennusaikaiset korot. Saamieni tietojen mukaan pöytäkirjan liitteessä 1 mainitaan summaksi 13 miljardin ja siinä täsmennetään, että kokonaissumma on väliaikainen arvio kustannuksista ja että lopulliset saneerauskustannukset vahvistetaan todellisten kustannusten perusteella. 1. Milloin OLAF:in käynnistämän tutkimuksen tulokset on saatavissa? 2. On sovittu, että pöytäkirjaa seuraisi lyhyellä viiveellä sopimus ja notaarin laatima asiakirja. Milloin nämä allekirjoitetaan? 3. Onko pöytäkirja sitova ja lopullinen velvoite siitä, että komissio vastaa saneerauskustannuksista? 4. Mihin toimiin komissio on ryhtynyt valvoakseen tätä työtä ja siitä aiheutuvia kustannuksia? 5. Voiko komissio antaa selvityksen vuoden 1997 ja nykyisen arvion välisestä 2,5 miljardin Belgian frangin erotuksesta? 6. Koska pöytäkirjan mukaan komission ainoa neuvottelukumppani on Belgian hallitus, minkälaisia yhteyksiä komissiolla on Régie des Bâtiments'n ja SA Berlaymont 2000 -yhtiön kanssa? Neil Kinnockin komission puolesta antama vastaus (20. helmikuuta 2001) Komissio toteaa seuraavaa: 1. Kun asianmukaiset asiakirjat oli toimitettu Euroopan petostentorjuntavirastolle (OLAF), virasto aloitti tutkimukset 5. joulukuuta 2000. Virasto on riippumaton elin, ja vaikka komissio luottaa viraston työn perusteellisuuteen, komissio ei voi ennustaa, milloin OLAFin tutkimusten tulokset julkistetaan. 2. Komission aloitteesta järjestetään kokouksia Belgian hallituksen ja Berlaymont 2000 -yhtiön kanssa allekirjoitetun yhteisymmärryspöytäkirjan ehtojen seurantaa varten. On toivottaa saada sopimus aikaan mahdollisimman pian, mutta kaikkien osapuolten on oltavat selvästi tyytyväisiä johtopäätöksiin, minkä vuoksi tässä vaiheessa ei ole mahdollista esittää päivämäärää. 3. Yhteisymmärryspöytäkirja muodostaa osapuolten välisen sopimuksen. Jos yksi osapuolista ei noudata sopimusta, toinen sopimusosapuoli voi tietyin ehdoin pitää tätä sopimuksen noudattamatta jättämistä perusteena sille, että se lykkää omia sitoumuksiaan tai luopuu niistä. Yhteisymmärryspöytäkirja ei velvoita komissiota ottamaan vastaan Berlaymont-rakennusta mihin hintaan hyvänsä. Siinä vahvistetaan, että komissio aikoo ottaa rakennuksen uudelleen haltuunsa, jos työt saadaan tyydyttävällä tavalla päätökseen. 4. Yhteisymmärryspöytäkirjan mukaan yksinomaan Berlaymont 2000 -yhtiö on vastuussa hankkeen saattamisesta asianmukaisesti päätökseen. Komissio on antanut omille hallintoyksiköilleen tehtäväksi toteuttaa töiden ja niistä aiheutuvien kustannusten teknistä seurantaa sekä tehnyt myös sopimuksia ulkopuolisista kvantitatiivisista tutkimuksista ja teknisestä avusta kahden yrityksen, Ernst & Young/MDA:n ja Coalpa:n, kanssa. 5. Komissio tarkastelee tällä hetkellä kaikkia saneerauksen kustannuksiin liittyviä tekijöitä, mukaan lukien kaikkien allekirjoitettujen sopimusten ulkoisen tilintarkastuksen kustannukset. Näin ollen komissio ei voi vielä tehdä lopullista perusteellista arviota Berlaymont 2000 -yhtiön tekemästä kustannusarviosta. On kuitenkin jo selvää, että merkittävin syy myöhästymisiin ja siitä seuraaviin lisäkustannuksiin on sopimusongelma, joka Berlaymont 2000 -yhtiöllä on 4D-yhteenliittymän kanssa, jonka olisi pitänyt huolehtia lämmityksen, ilmanvaihdon ja ilmastoinnin asentamisesta. 6. Suhteissa, joita komissio ylläpitää Régie des Bâtiments'n ja erityisesti Berlaymont 2000 -yhtiön kanssa, rajoitutaan saneerauksen tekniseen ja rahoitusseurantaan. Kaikista poliittisesti merkityksellisistä kysymyksistä keskustellaan tällä hetkellä Belgian televiestinnästä, valtionyrityksistä ja osakkuuksista vastaava ministerin Rik Daemsin kanssa.